CELEX: E2018J0002
Language: el
Date: 2019-05-14 00:00:00
Title: Απόφαση του Δικαστηρίου, της 14ης Μαΐου 2019, στην υπόθεση E-2/18 C κατά Concordia Schweizerische Kranken- und Unfallversicherung AG, Landesvertretung Liechtenstein [Κανονισμός (ΕΚ) αριθ. 883/2004 — Άρθρο 24 — Συνταξιούχος που κατοικεί εκτός του αρμόδιου κράτους — Παροχές σε είδος στον τόπο κατοικίας — Διαδικασία απόδοσης δαπανών]

19.9.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 315/3
            
         
      ΑΠΟΦΑΣΗ ΤΟΥ ΔΙΚΑΣΤΗΡΙΟΥ
      της 14ης Μαΐου 2019
      στην υπόθεση E-2/18
      C
      κατά
      Concordia Schweizerische Kranken- und Unfallversicherung AG, Landesvertretung Liechtenstein
      
         [Κανονισμός (ΕΚ) αριθ. 883/2004 — Άρθρο 24 — Συνταξιούχος που κατοικεί εκτός του αρμόδιου κράτους — Παροχές σε είδος στον τόπο κατοικίας — Διαδικασία απόδοσης δαπανών]
      
      (2019/C 315/04)
      Στην υπόθεση E-2/18, C κατά Concordia Schweizerische Kranken- und Unfallversicherung AG, Landesvertretung Liechtenstein — ΑΙΤΗΣΗ προς το Δικαστήριο βάσει του άρθρου 34 της συμφωνίας μεταξύ των κρατών ΕΖΕΣ για τη σύσταση Εποπτεύουσας Αρχής και Δικαστηρίου, υποβληθείσα από το Πρωτοδικείο του Πριγκιπάτου του Λιχτενστάιν (Fürstliches Landgericht), σχετικά με την ερμηνεία του κανονισμού (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον συντονισμό των συστημάτων κοινωνικής ασφάλειας· το Δικαστήριο, αποτελούμενο από τους Páll Hreinsson, πρόεδρο, Per Christiansen (εισηγητή) και Bernd Hammermann, δικαστές, εξέδωσε απόφαση στις 14 Μαΐου 2019, το διατακτικό της οποίας έχει ως εξής:
      
                  1.
               
               
                  Όταν συνταξιούχος δεν δικαιούται παροχές σε είδος στο κράτος του ΕΟΧ όπου κατοικεί επειδή οι παροχές δεν εμπίπτουν στο σύστημα κοινωνικής ασφάλισης του εν λόγω κράτους, ο συνταξιούχος δικαιούται, σύμφωνα με το άρθρο 24 παράγραφος 1 του κανονισμού (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον συντονισμό των συστημάτων κοινωνικής ασφάλειας, να λαμβάνει παροχές σε είδος με επιβάρυνση του αρμόδιου φορέα του κράτους του ΕΟΧ δυνάμει της νομοθεσίας του οποίου καταβάλλεται η σύνταξη.
               
            
                  2.
               
               
                  Ο συνταξιούχος δικαιούται να υποβάλλει αίτηση απόδοσης δαπανών απευθείας στον αρμόδιο φορέα του κράτους του ΕΟΧ δυνάμει της νομοθεσίας του οποίου καταβάλλεται η σύνταξη, ιδίως, αλλά όχι μόνον, εάν σχετική αίτησή του έχει απορριφθεί από το κράτος κατοικίας του. Σύμφωνα με το άρθρο 22 παράγραφος 1 του κανονισμού (ΕΚ) αριθ. 987/2009 του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, για καθορισμό της διαδικασίας εφαρμογής του κανονισμού (ΕΚ) αριθ. 883/2004 για τον συντονισμό των συστημάτων κοινωνικής ασφάλειας, και το άρθρο 76 παράγραφος 4 του κανονισμού (ΕΚ) αριθ. 883/2004, εάν ο αρμόδιος φορέας δεν παρέχει στον δικαιούχο πληροφορίες σχετικά με τη διαδικασία που πρέπει να ακολουθηθεί, τούτο δεν πρέπει να θίγει τα δικαιώματα του συνταξιούχου έναντι του φορέα.